ኬንያዊዋ ተመራማሪ ከወዳደቁ ፕላስቲኮች የቤት ግንባታ ቁሳቁስ እያመረቱ ነው፡፡
ባሕር ዳር፡ ታኅሳስ 5/2012ዓ.ም (አብመድ) ተመራማሪዋ ከወዳደቁ የፕላስቲክ እና የመስታዎት ቆሻሻዎች የቤት ክዳን ጣሪያዎችንና ሌሎች የግንባታ ቁሳቁሶችን እያመረቱ ነው፡፡በኬንያ የፕላስቲክ ቆሻሻ ከመቼውም ጊዜ በላይ አሳሳቢ ደረጃ ላይ ደርሷል፡፡
የኬንያ የአካባቢ ጥበቃ ተመራማሪዋ ሆፕ ማዋንኬ ‹ጊልጋይል› በተባለችው ከተማ ሲዘዋወሩ የፕላስቲክ፣ ጠርሙስ እና ጄሪካኖች በአካባቢው ነዋሪዎች፣ ሆቴሎች፤ ሱቆች፣ ትምህርት ቤቶች ተጥለው ክምር መሥራታቸውን ታዝበዋል፡፡ እናም ይህንን የቆሻሻ ክምር ወደ ሚጠቅም ነገር ለመቀየር እንዳነሳሳቸው ተዘግቧል፡፡ ‹‹ፕላስቲኮችን ሁሉ በዘፈቀደ ሜዳ ላይ ነው የምንከምረው፣ ይህ ጥሩ አይደለም፡፡ አሁን ግን የተሻለ መፍትሔ አግኝተንለታል›› ብለዋል ሆፕ ማዋንኬ፡፡ተመራማሪዋ ‹‹በእነዚህ የተጣሉ ፕላስቲኮች የሆነ ነገር መሥራት ብዙ አስበን ከተመራመርን እና ሙከራ ካደረግን በኋላ በገበያ ተፈላጊ የሆነ ምርት በማምረት የፕላስቲክ ብክለት እንዲቀንስ ማድረግ ችለናል›› ብለዋል፡፡ምዋንኬ ከንግድ ሥራ ባልደረባቸው እና ተጓዳኝ የአካባቢ ሳይንቲስት ኬቪን ሚሪቲቲ ጋር እንደ አውሮፓውያኑ አቆጣጠር በ2016 “ኢኮ ብሎክ እና ታይልስ” የተባለ ኩባንያ አቋቋሙ፡፡ ኩባንያው ከኬሚካል እና ከመስታዎት ቆሻሻዎች የቤት ክዳንና ሌሎች የግንባታ ቁሳቁሶችን የሚያመርት የመጀመሪያው ነው ተብሏል፡፡